‘Onaanvaarbaar dat boere dood van hul plase gedra word’Johan Kruger en sy vrou, Fiona. Foto: Verskaf “Dit kan nie meer aanvaar word dat boere dood van hul plase af weggedra word nie. Daardie lot behoort plaasaanvallers en -moordenaars toe te kom. Hulle moet die boodskap kry dat daar geen genade teenoor hulle betoon gaan word nie.” Só sê Henk van de Graaff, voorsitter van TLU SA se Noordstreek, in reaksie op die moord op Johan Kruger (60) wat Vrydagoggend koelbloedig op sy plaas, Makoppa’s Nest Safari Lodge, naby Alldays in Limpopo doodgeskiet is. Kruger se vrou, Fiona, het die aanval oorleef. Twee verdagtes is kort ná die aanval aangekeer, maar volgens Graaff bied dit min troos aan die familie wat in rou gelaat is. “Hoewel van die [verdagtes] aangekeer is, kan mnr. Kruger se lewe nie daarmee teruggekry word nie, terwyl sy vrou nog die erge trauma aanvaar,” sê hy. “Wat ook kommerwekkend is, is dat die aanvallers blykbaar goed opgelei was en alles moontlik gedoen het om enige identifikasie te vernietig. Hulle was ook veral op soek na wapens. In die aanval is vyf vuurwapens gesteel, wat gelukkig almal teruggevind is toe die [verdagtes] aangekeer is.” Graaff sê inwoners van landelike gebiede kan verwag dat aanvalle oor die feestydperk sal toeneem, veral in die lig van “opruiende praatjies deur onder meer Black First Land First”. “Ons wil ŉ beroep doen op boere om hulle paraatheid op te skerp oor die feestyd. Misdadigers en [plaasaanvallers] hou nie vakansie nie. Sodanige misdadigers moet genadeloos behandel word. Hulle moet die boodskap kry dat daar geen genade teenoor hulle betoon gaan word nie.” Volgens AfriForum se syfers is 415 plaasaanvalle tot dusver vanjaar uitgevoer en 53 mense op plase vermoor.